Østjyllands Politi vil gerne høre fra borgere, der har set en nøgen mand løbe rundt i byen Mørke natten til mandag.

Manden kom løbende fra et hus på Ebeltoftvej, hvor han havde overrasket en 42-årig kvinde.

Hun lå og sov på sin sofa, da hun klokken 01.55 vågnede ved, at den nøgne – og fremmede mand – stod ved siden af hende og onanerede.

Han løb fra stedet i endnu ukendt retning kort efter.

Da det ikke lykkedes udsendte patruljer at opspore ham i området, bliver han nu efterlyst af Østjyllands Politi.

Manden bliver af politiet beskrevet som værende mellem 20 og 25 år gammel.

Han er mellem 185 og 190 centimeter høj, spinkel af bygning og har kort lyst hår. Ifølge beskrivelsen er han etnisk dansk.

Har man set den nøgne mand, kan man kontakte politiet på telefon 114.